**NAVODILO ZA IZPOLNJEVANJE** **OBVESTILA O IZPOLNJEVANJU/PREKLICU IZPOLNJEVANJA POGOJEV ZA DOLOČITEV MESEČNEGA DAVČNEGA OBDOBJA**

To navodilo pojasnjuje, kako davčni zavezanec, ki opravlja transakcije znotraj Unije in je bil v preteklem koledarskem letu dolžan predložiti rekapitulacijsko poročilo (RP-O), zaradi česar se mu je med letom spremenilo davčno obdobje iz trimesečnega v mesečnega, do 31. 1. v tekočem letu obvesti davčni organ, da bo njegovo obdobje do preklica ali najmanj do konca tekočega koledarskega leta, mesečno. Navodilo pojasnjuje tudi, kako se tako obvestilo prekliče, če davčni zavezanec v tekočem letu ne bo več izpolnjeval pogojev za določitev mesečnega davčnega obdobja.

Obvestilo o izpolnjevanju/preklicu izpolnjevanja pogojev za določitev mesečnega davčnega obdobja (Obvestilo) mora davčni zavezanec oddati elektronsko preko sistema eDavki (obrazec DDV-DavObdobje).

Davčni zavezanec, ki izpolnjuje pogoj, da opravlja transakcije znotraj Unije in se mu je v preteklem letu zaradi opravljanja transakcij znotraj Unije, zaradi katerih je bil dolžan predložiti RP-O, spremenilo obdobje iz trimesečnega v mesečnega, ima možnost oddaje Obvestila v času od 1. do 31. januarja tekočega leta. V tem obdobju ima davčni zavezanec možnost oddati več Obvestil ali jih stornirati. Glede obdobja oddaje Obvestil oziroma njihovi stornaciji velja enako tudi v primeru, če davčni zavezanec obvešča davčni organ, da v tekočem letu ne bo več izpolnjeval pogojev za določitev mesečnega davčnega obdobja.

Podatki o davčnem zavezancu

Z vnosom davčne številke davčnega zavezanca se ostali podatki o davčnem zavezancu predizpolnijo iz registra davčnih zavezancev in jih ni možno spreminjati na tem obrazcu. Davčni zavezanec vpiše telefonsko številko in e-naslov kontaktne osebe.

Obvestilo o izpolnjevanju pogojev za določitev mesečnega davčnega obdobja

Davčni zavezanec, ki želi davčni organ obvestiti o izpolnjevanju pogojev, v eDavkih izbere Obvestilo o izpolnjevanju pogojev za določitev mesečnega davčnega obdobja. V Obvestilu označi, do kdaj bo izjava veljavna. Če davčni zavezanec označi možnost »do preklica«, bo izjava veljavna, dokler jo davčni zavezanec ne prekliče. Če davčni zavezanec označi možnost »do 31.12.«, mora v prazno polje izpolniti ali tekoče leto ali leto v prihodnosti, do kdaj bo izjava veljavna.

Obvestilo o preklicu izpolnjevanja pogojev za določitev mesečnega davčnega obdobja

Če ima davčni zavezanec že veljavno Obvestilo iz preteklega leta/let, ga lahko prekliče tako, da označi Obvestilo o preklicu izpolnjevanja pogojev za določitev mesečnega davčnega obdobja.